Krap, krap … só help jy jou troeteldier met ŉ vel wat jeukŉ Jeukerige vel is ŉ algemene probleem in honde wat verskeie oorsake kan hê. Daar is gewoonlik ŉ lang proses om te bepaal wat presies die oorsaak kan wees en by ŉ diagnose uit te kom. Party oorsake is maklik om uit te skakel, maar ander benodig lewenslange bestuur. Sommige diere is allergies vir die speeksel van vlooie. Dis dikwels moeilik om vlooie raak te sien op die dier, so doeltreffende en deurlopende behandeling teen vlooie is van kardinale belang om ontslae te raak van die probleem. Jou veearts sal dalk ŉ velskraap en/of haarmonster neem en onder die mikroskoop kyk of daar dalk enige parasiete teenwoordig is. Indien wel, kan hy behandeling soos antibiotika en antiswam-middels voorskryf. Hierdie veltoestande onstaan spontaan of word deur allergene veroorsaak. Vel-infeksies word gewoonlik deur voorgeskrewe antibiotika en antiswam-middels behandel. ŉ Voedsel- of kos-allergie kan op enige ouderdom ontstaan en kan slegs deur ŉ proses van uitskakeling gediagnoseer word. Nadat die voedsel-allergeen geïdentifiseer is, word hierdie komponent uit die dier se dieet gesny deur ŉ spesifieke dieet te voer. Voedsel-allergieë word gewoonlik deur ŉ spesifieke proteïen in die kos veroorsaak wat tot ŉ allergiese reaksie in die liggaam lei. Die meegaande inflammasie en swelling lei tot ŉ uiters jeukerige vel; veral op die gesig, middelore, pote en pens. Sodra vlooie, parasiete en vel-infeksies uitgeskakel is as ŉ oorsaak, sal die volgende stap wees om vas te stel of die allergie deur kos veroorsaak word. Voedselallergie-toets: Jou veearts sal ŉ spesifieke kosformule vir die toets aanbeveel. Dit is noodsaaklik dat daar absoluut geen ander kos of happies tydens hierdie 8 tot 10 weke lange periode gegee word nie. Die kleinste happie sal die toets affekteer. Die beginsel is dat alle ander kosbronne verwyder word wat die allergiese reaksie kan aanwakker, en dat net sekere proteïene gevoer word. Dit neem ŉ geruime tyd voor daar verbetering of verandering in die dier gesien kan word – hierdie proses kan tot 10 weke neem. Baie eienaars vind dit moeilik om hulle diere tot ŉ enkele kos te beperk en voel baie maal jammer vir hulle diere. Dikwels moet die resultate tot niet verklaar word as gevolg van eienaars wat steeds peuselhappies voer terwyl hulle troeteldier op ŉ proteïen-spesifieke dieet is. Alhoewel ŉ dieet moeilik kan wees om streng toe te pas, moet eienaars weet dat dit oor die lang termyn die moeite werd is om deur te druk. Sou punte 1 – 4 hierbo klaar uitgeskakel wees en die troeteldier aanhou jeuk, word die allergiese toestand in ŉ breë groep, genaamd atopie, gegroepeer. Atopie kom baie algemeen voor en ongeveer 50% van alle diere wat met velprobleme gediagnoseer is, val in hierdie breë groep. ŉ Allergiese reaksie ontstaan as gevolg van omgewingsallergene soos stuifmeel, huismiete, stof, skoonmaakmiddels, ens. wat deur die beskadigde vellaag dring en na dieper epidermis beweeg. In die epidermis veroorsaak hierdie allergene ŉ allergiese reaksie wat lei tot inflammasie en swelling. Inflammasie en swelling vererger die jeuksensasie wat veroorsaak dat die dier meer krap en die vellaag verder beskadig word. Dit ontaard vinnig in ŉ bose siklus en sekondêre infeksies kom algemeen voor en kompliseer dikwels behandeling. Atopie in diere begin tussen een- en driejarige ouderdom en bly ongelukkig ŉ lewenslange probleem. Reaksie tot omgewingsallergene kan konstant (reg deur die jaar) of seisoenaal wees, en dit is dus dikwels moeilik om te bestuur. Daar is ongelukkig geen kuur nie en lewenslange bestuur van die allergiese toestand is nodig. Bestuur van ŉ jeukerige/allergiese hond In die geval van vlooibyt-allergieë, infeksies (parasiete, bakteriese- en swaminfeksies) en kos-allergieë is die behandeling gewoonlik eenvoudig: as die oorsaak van die irritasie behandel word (vloeibehandeling, antibiotika, antiswam-middels en die regte kossoort), kan die deurgaanse krappery en lekkery verminder en mettertyd selfs verdwyn. Omgewingsallergieë is moeiliker om te behandel en dit is dikwels onmoontlik om die oorsaak van die jeuk te vermy of uit die omgewing te verwyder. Sulke gevalle benodig dus lewenslange behandeling. Omgewingsallergieë kan nie genees word nie en is dus ŉ lewenslange probleem wat langtermynbestuur benodig. Sodra behandeling gestaak word, sal die allergiese toestand terugkeer en hoë dosering van medikasie benodig om als weer onder beheer te bring. As behandeling deurlopend gegee word, kan die dosering van medikasie verminder word, wat op die langtermyn goedkoper en veiliger vir die troeteldier sal wees. Allergiese veltoestande kan baie frustrerend wees vir eienaars, maar kan suksesvol onder beheer gebring word met deursettingsvermoë en die hulp van jou veearts.